ANUNȚ
privind consultarea publică a proiectului Ordinului „Cu privire la aprobarea Regulamentului privind declararea și verificarea valorii în vamă a mijloacelor de transport auto la import”


În temeiul Legii nr. 239/2008 privind transparența în procesul decizional, Serviciul Vamal supune consultării publice proiectul Ordinului „Cu privire la aprobarea Regulamentului privind declararea și verificarea valorii în vamă a mijloacelor de transport auto la import”.
Proiectul propune un cadru procedural clar, unitar și transparent pentru declararea, determinarea și verificarea valorii în vamă a mijloacelor de transport auto la import.
Prin reglementările propuse se urmărește stabilirea modului de declarare și verificare a valorii în vamă, a documentelor care pot fi prezentate și a acțiunilor aplicabile pe parcursul procedurii, astfel încât persoanele care importă mijloace de transport auto să cunoască regulile aplicabile și drepturile de care beneficiază.
Regulamentul are ca obiectiv sporirea predictibilității procesului de vămuire, aplicarea uniformă a legislației și facilitarea interacțiunii dintre declarant și autoritatea vamală.
În acest context, Serviciul Vamal invită persoanele interesate, reprezentanții mediului de afaceri și organizațiile profesionale să participe la procesul de consultare și să contribuie, prin observații și propuneri, la definitivarea proiectului.
Propunerile și sugestiile asupra proiectului pot fi transmise până la data de 15 octombrie 2026, la următoarele date de contact:
· E-mail: maria.birca@customs.gov.md 
· Telefon: (022) 574-108 
· Adresa: MD-2065, mun. Chișinău, str. Nicolae Starostenco, 30
Serviciul Vamal apreciază implicarea tuturor celor interesați și încurajează participarea activă la îmbunătățirea și definitivarea proiectului.


